Baba Hope se moord ná 22 jaar opgelosBaba Hope. Foto: AFP Die moord van ‘n onbekende dogtertjie wat 22 jaar gelede die wêreld aangegryp het, is volgens die polisie in New York ná 22 jaar uiteindelik opgelos. Die kind se erg ontbinde lykie is 22 jaar gelede onder ‘n hoop Coke-blikkies langs ‘n snelweg gevind. Aan die beserings wat die meisie opgedoen het, was dit duidelik dat sy voor haar dood erg mishandel is. Die lykie was egter al te erg ontbind om enigiets oor die identiteit van die kind te wete te kom, en polisielede het uit eie sak saamgespan om die kind te begrawe, en ‘n grafsteen op te rig. Die naam wat op die grafsteen pryk is “Baby Hope,” en daarby die versoek dat enigeen met besonderhede oor die kind die polisie kontak, met ‘n telefoonnommer. Ná 22 jaar het ‘n vrou egter na vore gekom en daarop aanspraak gemaak dat Baba Hope haar sussie was. Sy is toe pas deur ‘n familielid meegedeel dat haar sussie vermoor is. Toetse het bevestig dat Baba Hope inderdaad Anjelica Castillo was, wat vier jaar oud was tydens haar dood. Die vrou se ma het laat blyk dat sy ten tyde van die kind se verdwyning nie meer toesig oor Anjelica gehad het nie en nie weet wat van haar geword het nie. Na ondersoek is die neef van die slagoffertjie, Conrado Juarez, in hegtenis geneem wat beken het dat hy Anjelica verkrag en toe versmoor het. Juarez, nou 52, se suster het van die lykie ontslae geraak, en nie een van die twee het ooit weer oor die voorval gepraat nie. Bronne: Wall Street Journal, nbcnewyork.com, usa today.com, Trouw